KIRJALLINEN KYSYMYS E-1896/02 esittäjä(t): Piia-Noora Kauppi (PPE-DE) komissiolle. Tieteellisen komitean riippumattomuus ja puolueettomuus.



Virallinen lehti nro 192 E , 14/08/2003 s. 0028 - 0029



KIRJALLINEN KYSYMYS E-1896/02 esittäjä(t): Piia-Noora Kauppi (PPE-DE) komissiolle (1. heinäkuuta 2002) Aihe: Tieteellisen komitean riippumattomuus ja puolueettomuus Euroopan komission tieteellisen komitean eläinten hyvinvointia käsittelevän alakomitean joulukuussa 2001 julkaisema turkistarhausraportti johti raporttia valmistelleen tutkijatyöryhmän enemmistön tekemään protestiin. Tutkijatyöryhmä totesi, että raportin tieteellisinä markkinoidut johtopäätökset onkin väännetty poliittisiksi julkilausumiksi. Tutkijaryhmä valmisteli yksimielistä ehdotustaan yli kaksi vuotta, ja tieteellinen komitea muutti johtopäätökset periaatteessa yhdessä kokouksessa. On välittynyt sellainen kuva, että Euroopan komission tieteellisiltä komiteoilta edellyttämä objektiivisuus, johon nyt on viitattu, tarkoittaakin käytännössä sitä, että komitean jäsenet eivät a) tunne toimialaa, josta antavat tieteellisiä raportteja, ja b) suhtautuvat kielteisesti toimialaan, tässä tapauksessa turkistarhaukseen. Näin on tapahtunut kyseisen turkistarhausraportin kohdalla. Alakomitean puheenjohtaja ja varapuheenjohtaja ovat molemmat useissa yhteyksissä julkisesti esittäneet vastustavansa nykymuotoista turkistarhausta tieteellisin perustein, vaikka eivät itse edes ole sitä milloinkaan tutkineet. Alan asiantuntemus on välttämätöntä, koska tieteelliset komiteat tekevät tärkeää pohjatyötä, joka on direktiivien ja yllä mainitussa tapauksessa turkistarhausta koskevan direktiivin kannalta ainakin suuntaa-antavaa. Toiseksi objektiivisuus kääntyy subjektiivisuudeksi ja tiede poliittisiksi mielipiteiksi, jos raportista vastaavat avainhenkilöt jättävät ottamatta huomioon tutkimustuloksia, jotka eivät tue heidän omia mielipiteitään. Turkistarhausraporttia on arvosteltu laajalti ja sen saama julkisuus on omiaan heikentämään EU:n komission tieteellisten komiteoiden uskottavuutta. Komission alaisten komiteoiden ja niiden yhteyteen perustettujen alakomiteoiden jäseniltä edellytetään, että he tultuaan nimitetyiksi antavat ilmoituksen taloudellisista sidonnaisuuksistaan ja poliittisista kytköksistään. Kysyn arvoisalta komission jäseneltä seuraavaa: 1. Ovatko kaikki komiteoiden jäsenet antaneet kysymyksessä tarkoitetun ilmoituksen? 2. Miten komissio valvoo, että nämä ilmoitukset sisältävät kaikki olennaiset tiedot jäsenten sidonnaisuuksista? 3. Onko komissiolla käytössään keinoja varmistaa, etteivät näissä ilmoituksissa mainitut sidonnaisuudet vaikuta epäasiallisesti jäsenen komiteatyöhön? 4. Julkaistaanko nämä ilmoitukset ja jos julkaistaan, niin missä? David Byrnen komission puolesta antama vastaus (23. syyskuuta 2002) Tiedekomiteoiden perustamisesta kuluttajien terveyden ja elintarvikkeiden turvallisuuden alalla 23. heinäkuuta 1997 tehdyn komission päätöksen 97/579/EY(1) 6 artiklan 2 ja 3 kohdan mukaisesti tiedekomiteoiden jäsenten on ilmoitettava komissiolle vuosittain etunäkökohdista ja ilmoitettava jokaisessa kokouksessa erityisistä etunäkökohdista, joiden voidaan katsoa heikentävän heidän riippumattomuuttaan. Eläinten terveyttä ja hyvinvointia käsittelevä tiedekomitea vahvisti 24. maaliskuuta 1998 työjärjestyksensä komission päätöksen 97/579/EY mukaisesti. Työjärjestyksellä varmistetaan, että tiedekomitea toteuttaa tehtävänsä parhaalla mahdollisella tavalla noudattaen avoimuuden, riippumattomuuden ja erityisosaamisen periaatteita ottaen kuitenkin huomioon kauppasalaisuuksiin liittyvät oikeutetut pyynnöt. Kaikki eläinten terveyttä ja hyvinvointia käsittelevän tiedekomitean 19 jäsentä ovat toimittaneet komission päätöksessä ja työjärjestyksessä vaaditut vuosittaiset ilmoitukset etunäkökohdista. Kaikki komitean jäsenet ovat yhtä mieltä siitä, että vuosittaisten ilmoitusten pitäisi olla kansalaisten saatavilla ja että ne pitäisi pyydettäessä toimittaa kolmansille osapuolille tai saattaa niiden käyttöön. Lisäksi eläinten terveyttä ja hyvinvointia käsittelevien alakomiteoiden ja työryhmän jäseniä pyydetään jokaisessa tiedekomitean kokouksessa ilmoittamaan mahdollisista etunäkökohdista, joiden voidaan katsoa heikentävän heidän riippumattomuuttaan kokouksen esityslistalla olevien aiheiden osalta. Ilmoitus voidaan tehdä joko kirjallisesti tai suullisesti, ja se merkitään kokouksen pöytäkirjaan, joka julkaistaan Internetissä(2). Näin varmistetaan toiminnan olevan hyvin avointa. Nykyisen työjärjestyksen mukaan jäsenten, jotka epäilevät joidenkin etunäkökohtien saattavan heikentää heidän riippumattomuuttaan, on ilmoitettava asiasta puheenjohtajalle. Hän päättää yhdessä muiden tiedekomitean, sen alakomiteoiden tai työryhmän jäsenten kanssa aiheellisista toimista. Kyseinen henkilö ei mahdollisesti voi toimia kokouksen esittelijänä tai puheenjohtajana tai hän saa ainoastaan antaa kokouksessa tietoja mutta hänen on pidättäydyttävä vaikuttamasta keskustelun päätelmiin. Turkistarhausraporttia on käsitelty myös vastauksissa seuraaviin kirjallisiin kysymyksiin: Kyösti Virrankoski E-0285/02(3), Astrid Thors P-0077/02(4) ja Jan Mulder E-0367/02(5). (1) EYVL L 237, 28.8.1997. (2) http://europa.eu.int/comm/food/fs/sc/scah/index_en.html. (3) EYVL C 172 E, 18.7.2002, s. 174. (4) EYVL C 147 E, 20.6.2002, s. 238. (5) EYVL C 172 E, 18.7.2002, s. 174.